Қазиқанова Айжан, М. Қозыбаев атындағы СҚМУ кітапханасының ақпараттық-библиографиялық үдерістерді компьютерлендіру бөлімінің библиографы 

Болсайшы бәрі осындай, ағалардың!

Мен кітапхана қызметкерімін. Өмірде өзіне орын іздеген адам таңдауына екі ізгі мамандық берілсе, соның біреуі кітапханашы шығар. Даналықтың кеніші, ғылым-білімнің сарқылмас қайнары – кітап атты қасиет иесімен күнде кездесу, сол кітапты аңсап, іздеп келгендерге жоғын тауып беріп, қызмет қылғаннан артық не бар екен. Бұл – әрине, менің өз пікірім. М. Қозыбаев атындағы Солтүстік Қазақстан мемлекеттік университетінің кітапханасында жұмыс істеу, бәлкім басқа кітапханашылардан бөлектеу болса керек деп ойлаймын. Әріптестерім біледі, кітапханға келушілердің жасы, мамандығы, сонысына қарай, талғам-талабы да әрқилы болады. Мен бүгін өз оқырмандарым туралы, солардың ішінде бір ерекше тұлға, өзім қадір тұтатын ағамыз туралы ой бөліспекпін. 
Әрине, әуелі облыс орталығындағы мемлекеттік университеттің өз өлкемізде, облыс жұртшылығы үшін, облыстың экономикасы мен мәдениеті, ғылымы мен білімі, жалпы әлеуметтік маңыз туралы айтпасам да белгілі. Мемлекеттік билік орындарынан бастап, шаруашылық, білім саласы, мектептен балабақшаға дейін осы біздің университетпен бой түзейді. Ақыл-кеңес алғысы келеді, университет ұстаздарына ұқсағысы келеді, үйренгісі келеді. Мектепте оқитындар күні ертең осында оқығысы келеді. Міне, мен жұмыс істейтін жалғыз жоғары оқу орнының осындай тартымды қасиеттері көп. Бұл дәреже, бұл абырой биыл құрылғанына сексен жыл толып отырған университеттің ұзақ жылдар бойы жиған байлығы, шағын институттан университет болып, Тәуелсіздік жағдайында жедел дамып, өскендігінің белгісі. Бір-екі ғана көрсеткіш келтірсем, көп жайға қанығамыз. Қазір университет кітаппханасының қоры бір миллион данаға жуық. Мұның ішінде қазақ тіліндегі әдебиеттер саны екі жүз мыңдай. Салыстыра қарасақ, жыл өткен сайын қазақша кітап та көбейіп келеді, кітап алушылар да көп. Біздің кітапханамыз облыстағы арнайы оқу орындары үшін де әдістемелік орталық болып табылады. 
Осылай дамып, көркейіп келе жатқан көп адамдық оқу орны – өзінше бір жатқан жанды дене, ғажайып әлем. Кеше ғана мектеп бітіріп келген жастар, ұстаздық жолда тәжірибе жиған ұстаздар, ғылым жолына өмірін арнаған ағалар мен әпкелер... Солардың сұрағандарын тауып беріп, таба алмасақ, көмек беруге ұмтыламыз. Осы көптің ішінде ерекше  назар аударып, атап айтқым келетін бір адам бар. Ол – журналистика кафедрасының профессоры Зарқын Сыздықұлы Тайшыбай деген ағамыз. Соңғы 20 жылға таяу уақыт ішінде кітапханшылардың ақылшы ұстазы, көмекшісі, жанашыры. Ол кісі кітапханаға кіріп келгенде, бәріміз алыстан әкеміз келгендей, қуанып қаламыз. Ақылдасамыз, түсінік аламыз, көмек сұраймыз. Ғылым мен білімнің барлық саласынан, тарих пен әдебиеттің арғы-бергісінен Зарқын Сыздықұлының білмейтіні жоқ. Тұрған бойы қазына, тұнған энциклопедия деп, орыс-қазағымыз таңдай қағамыз. Сол кісіге ұқсағымыз келеді. Былтыр, жыл аяғында Президент Нұрсұлтан Назарбаевтың Жарлығымен біздің профессор Зарқын Тайшыбайға «Қазақстанның Еңбек сіңірген қайраткері» құрметті атағы берілгенде, сол атаққа әбден лайық екенін айтысып, бірімізден-біріміз сүйінші сұрадық. 
«Жас адамның келешекте кім болатынын кітапқа деген талғамына, қызығу дәрежесіне қарап білу керек», дейді ол. «Өз өмірінде анық екі кітапты тауысып оқымаған баладан түк те шықпайды!» деп кесіп айтатыны тағы бар. Әрине, әрбір ұстаз өз шәкіртінің жақсы болғанын тілейді. Сондықтан да қатаң талап қоятын шығар. Біздің оқытушылар да, студенттер де кітапқұмар, деп айта аламын. Кітап қорымызда осы профессор Зарқын ағамыздың өзі жазған 20-шақты кітаптары бар. Жастар жағы оның «Мағжанның Қызылжары», «Абайтану арнасында», «Абылай хан», «Қазақтың ханы –Абылай,»Абылай атын ардақтап», «Жас азамат», « Алаш көсемсөзі» деген кітаптарына қызығады. Жыл сайын шығып жатқан оқулықтары, оқу-әдістемелік құралдарының жөні өзінше. Облыстық, республикалық баспасөзде шығып жатқан мақалаларын теріп алып, тіркеп, сипаттама жасап қоямыз. 
Кітапхана ұжымы ұстаз, ғалым, қайраткер Зарқын Тайшыбайдың 75 жасқа келуіне арнап, сәуір айында өтетін халықаралық ғылыми конференцияға автордың кітап көрмесін ұйымдастыруға дайындалып жатырмыз. Біз, сізбен бірге, бір оқу орнында жұмыс істеп жүргенімізді мақтан етеміз. Болсайшы бәрі осындай ағалардың! 

